मेकअप का सामान साथ रख सोते थे महमूद!
हमारी इंडस्ट्री के एक लीजेंडरी एक्टर महमूद भाई, जिन्हें हम प्यार से भाईजान कहकर बुलाते थे, की आज डेथ एनिवर्सरी है। साल 2004 में वे आज ही के दिन, यानी 23 जुलाई को इस दुनिया से रुखसत हुए थे। मैं उन चंद खुशनसीब लोगों मेंMehmood used to sleep keeping makeup items with him!
हमारी इंडस्ट्री के एक लीजेंडरी एक्टर महमूद भाई, जिन्हें हम प्यार से भाईजान कहकर बुलाते थे, की आज डेथ एनिवर्सरी है। साल 2004 में वे आज ही के दिन, यानी 23 जुलाई को इस दुनिया से रुखसत हुए थे। मैं उन चंद खुशनसीब लोगों में से हूं, जिन्हें महमूद भाई से मिलने का, उनसे बात करने का, उनसे दुआएं लेने का मौका मिला।
नलिन वोरा जो महमूद भाईजान के सेक्रेटरी थे, उन्होंने मुझे महमूद भाईजान से मिलाया था। इत्तिफ़ाक़ था कि नलिन मेरे घर के बिल्कुल सामने रहते थे। मेरा घर ग्राउंड फ्लोर पर था और वहां छोटा-सा गार्डन था। उसी के सामने नलिन वोरा का घर था। महमूद भाईजान जब भी नलिन वोरा के घर आते थे तो आते वक़्त या जाते वक़्त अपनी टाटा सियारा गाड़ी रोककर हॉर्न बजाते थे। मैं हॉर्न सुनकर बाहर आता था और वो मुझसे पूछते थे कि क्या लिख रहा है? कादर खान का रोल, अनुपम खेर का रोल या फिर मेरा रोल? मैं हर बार बस हंसकर उनसे कहता था कि भाईजान आइए न अंदर। मगर वो हमेशा बाहर से ही चले जाते थे। वो हर बार यही बोलते थे कि जिस दिन मेरा रोल लिखेगा, उस दिन आऊंगा और अपना रोल डिस्कस करूंगा। वो मुझसे हमेशा कहते थे कि मुझे एक्टिंग पैसों के लिए नहीं करनी। एक्टिंग मेरा पैशन है, मेरी ज़िंदगी है। बिना एक्टिंग के मैं जी रहा हूं, पर ये समझ लें कि ज़िंदा नहीं हूं। एक्टिंग मेरी सांसें हैं, मेरी रूह है। मैं मेकअप का सामान अपने सिरहाने रखकर सोता हूं, क्योंकि इतने साल मेरी आदत पड़ गई है उसकी खुशबू की। मैं मेकअप और स्पीडगम सूंघकर सोता हूं बेटा।
खैर, एक दिन की बात है। महमूद भाईजान ने हॉर्न बजाया और मैं हर बार की तरह इस बार भी ज़िद करने लगा कि भाईजान अंदर आइए। दिव्या भारती उस वक़्त मेरे घर पर ही थीं। उसने जैसे ही देखा कि रूमी भाई भागकर बाहर गए हैं तो वो भी चौंक गई और मेरे पीछे-पीछे भागी आई। दिव्या जैसे ही बाहर आई, उसने महमूद भाईजान को देखा और उन्हें सलाम किया।
महमूद भाईजान दिव्या को देखकर चौंक गए और बोले कि ये यहां क्या कर रही है? मैंने कहा कि यह मेरी बहन है, मुझे राखी बांधती है। दिव्या ने भी ज़िद की कि आपको अंदर आना ही पड़ेगा। पूरी इंडस्ट्री यह बात जानती है कि एक बार दिव्या ने ज़िद की तो कोई उसको ना नहीं बोल सकता था। महमूद भाईजान भी दिव्या की ज़िद के आगे झुक गए और अंदर आ गए।
मेरे यहां पर ज़मीन पर बैठने का सिस्टम था और ज़मीन पर गद्दे बिछे रहते थे। मेरे पास घासलेट का छोटा-सा स्टोव था, जिस पर मैं चाय बनाने लगा। दिव्या ने मुझे हटाकर कहा कि आप बैठो, चाय मैं बनाती हूं।
मैं बैठकर महमूद भाईजान के साथ बातें करने लगा और कहने लगा कि भाईजान, आपने ‘प्यार किए जा’ में ओमप्रकाश जी के साथ जो सीन किया था, वो एक यादगार सीन है। हर एक्टर जो कॉमेडी करना चाहता है, कॉमेडी की टाइमिंग सीखना चाहता है, वह सीन एक तरीके से उसके लिए क्लास है। हर एक्टर उससे सीखता है।
महमूद भाईजान ने कहा कि वो तो है और उसके लिए मुझे अवार्ड भी मिला, लेकिन उसमें मुझसे अच्छी एक्टिंग ओमप्रकाश जी की है। मैंने तो सिर्फ डायलॉग बोला था, पर सीन उनके रिएक्शंस से उठा। हमेशा याद रखना कि डायलॉग बोलना एक्टिंग नहीं है, रिएक्ट करना एक्टिंग है। उन्होंने जिस तरह से रिएक्ट किया, सीन उनका है मेरा नहीं। लोग मेरे लिए वो सीन याद करते हैं और मैं ओमप्रकाश जी के लिए।
ये महानता थी महमूद भाईजान की। बातों-बातों में महमूद भाईजान के साथ ज़िक्र छिड़ा ‘पड़ोसन’ मूवी के गाने ‘मेरी प्यारी बिंदु’ का। उन्होंने बताया कि वो गाना नहीं, फिल्म के डायलॉग थे और मैं भी मौजूद था वहां शूटिंग पर और ‘मेरी प्यारी बिंदु’ गाने का श्रेय सिर्फ और सिर्फ किशोर दा को जाता है। जब किशोर कुमार उसकी रिहर्सल करने लगे तो बोले कि मज़ा नहीं आ रहा है, मेरा कैरेक्टर म्यूजिकल है। ये मुझसे सीखने आया है। कुछ म्यूज़िकल ही होना चाहिए। हम जिस स्टूडियो में शूटिंग कर रहे थे, वहां रिकॉर्डिंग स्टूडियो भी था। तो उसी वक़्त सबने मिलकर इम्प्रोवाइस किया, लिखा और फिर वहीं पर रिकॉर्ड हुआ और गाना बना - ‘मेरी प्यारी बिंदु।’
मुझे मौका मिल गया था महमूद भाईजान से बातें सुनने का तो मैं सुन रहा था। चाय बनाते-बनाते दिव्या भी सुन रही थी। दिव्या ने चाय बनाई, हमने पी। दिव्या बहुत ख़राब चाय बनाती थी और मेरी उम्मीद के मुताबिक उसने उस दिन भी बहुत ख़राब चाय बनाई थी। दिव्या ने जिस मोहब्बत से बनाई थी, महमूद भाईजान ने भी पी और मुझे तो पीनी ही थी।
महमूद भाईजान को ज़मीन पर लगे गद्दे पर बैठने में थोड़ी तकलीफ थी, पर वो बैठे और जब वो उठने लगे तो मैंने हाथ देकर उठाया। उन्होंने मुझे और दिव्या को आशीर्वाद दिया और बोले कि रूमी बेटा, अगर तू बगैर फ़ोन और बगैर गैस चूल्हे के रह रहा है तो तरक्की करेगा ही। पर ये बच्ची जो स्टार है और मेरे लिए स्टोव पर चाय बना रही है तो ये बहुत नाम करेगी और मेरी दिल से दुआ है कि खुदा इसे हमेशा खुश रखें। इसी बात पर महमूद भाईजान की शान में मुझे हफ़ीज़ जालंधरी का एक शेर याद आ रहा -
"कोई चाराह नहीं दुआ के सिवा,
कोई सुनता नहीं खुदा के सिवा।’
जाते-जाते महमूद भाईजान गद्दे की तरफ देखकर बोले कि इस पर सोते हो तो सच में तुम ज़मीन से जुड़े हो। आशीर्वाद देकर वो चले गए। उस वक़्त मेरी फिल्म बन रही थी ‘श्रीमान आशिक़’ और उस फिल्म में महमूद भाईजान ने गेस्ट अपीयरेंस किया था। फिल्म के क्लाइमेक्स में बिंदु जी के पिता बनकर आते हैं।
महमूद भाईजान की याद में उनकी और मुमताज़ की फिल्म "प्यार किए जा’ का गाना सुनिए- ‘ओ मेरी मैना, तू मान ले मेरा कहना।’
अपना ख़याल रखिए, खुश रहिए।